Гомерлек мөгаллимнәр

	 Сәяр абый Сабировны Пильна, К.Октябрь районнарында гына түгел, бөтен өлкә татар җәмәгатьчелеге дә яхшы белә иде. Әйе, иде... Чөнки аның вафатына да ике ел тулып килә инде. Ул унынчы дистәсен ваклагач, 2014 елның июлендә үлде. Ә гомере буе җитәкче урыннарда эшләүче, иҗтимагый-мәдәни тормышта актив катнашучы, крайны өйрәнүче киң сәләтле мөгаллимнең нык тылы булып торган, гаилә учагын саклаган, балалар тәрбияләгән, ир хакын хаклаган гомерлек җан юлдашы Кадрия апаның 5 майда 40 кичәсе булып үтте. 	 69 ел буена бер булып типкән ике йөрәкнең берсе сугудан туктагач, икенчесе дә, кызганычка, озак эшләмәде... Туган якларга кайткан саен, Сәяр Вафинович белән Кадрия Кутдусовнага кереп, аларның хәл-әхвәлләрен сорашып, Сәяр абый белән чын күңелдән сөйләшеп, хуҗабикәнең тәм-томнарыннан сыйланып чыга идем. Кадрия апа күз ачып-йомганчы өстәл кора да, мөселман хатын-кызы буларак, ир-атлар сөйләшүенә комачауламастан, бүлмәдән чыгып китә иде. Ул күбрәк Сәяр абый күләгәсендә генә чалынса да, Кадрия апа аның тормышында зур роль уйнады - төп һәм нык терәге булып торды, чөнки ул үзе да зирәк фикерле, аек карашлы мөгаллимә иде. Кадрия апаны мин әле Петрякс мәктәбендә укыган чактан ук беләм. Ялгышмасам, ул йорт-җирне алып бару буенча һәм биология фәнен укытты. 
	Мансур ХӘКИМОВ, Мәскәү-Сафаҗай	
Туган як

	№ --- | 11.05.2016	


